  Майя Бывальцева 2021-тӥ арын Удмуртиын гурт возёс удысысь 252 ужасьёс одӥг пол сётӥськись тыронъёсты басьтӥзы ни. Со понна 20 миллион 100 сюрс манет висъязы, ивортӥз элькунысь гурт возёсъя но сиён-юонъя министерстволэн пресс-службаез. 11 толэзь ӵоже «подъёмнойёс» басьтӥзы 74 трактористъёс, 63 скал кыскисьёс, куинь осеменаторъёс но вылӥ, шор ёзо дышетскемен но заочной амалэн дышетскем 112 ӧнерчиос. Юрттэтлы элькунысь вань ёросъёсысь егитъёс вазиськизы. Туннэ нуналлы коньдон басьтэмъёс тужгес трос пусъемын Дэри ёросын – 29 адями. Можга ёросын 22, Алнаш ёросын 21, Вавож но Ува ёросъёсын быдэн 18 муртлы «Подъёмной» сётӥзы. Ужам стажез лыдэ басьтыса, мерлыко тыриськонъёсты кык пол сёто. Кылсярысь, очной амалэн дышетскись егит ӧнерчиос гурт возёсын одӥг ар ужамзы бере 70 сюрс манет басьтыны быгато, куинь ар ужамзы бере – эшшо 180 сюрс манет. Заочной амалэн дышетскись но ужась егитъёслы 100 сюрс манет тырыны чакламын, трактористъёслы, скал кыскисьёслы но осеменаторъёслы – 140 сюрс манет. Оглом туэ егит ужасьёслы 29 миллион 620 сюрс манет тырыны чакламын. Куриськонъёсты гурт возёсъя министерствоын 15-тӥ толсурозь кутозы. Тодэ вайытом, «подъёмнойёслэсь» быдӟалазэс 2020-тӥ арын будэтӥзы. Кылем арын Удмуртиысь агропром огъетын тыршись 292 егит ӧнерчиослы 27 миллион манет тыр одӥг юрттэт висъязы. Тегъёс: Ижкар егитъёс Удмуртия гуртвозёс коньдон гуртвозёсъяминистерство  